Javaslat A TANÁCS HATÁROZATA az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról szóló 97/836/EK tanácsi határozat módosításáról /* COM/2012/0202 final - 2012/0099 (NLE) */





INDOKOLÁS 1. A JAVASLAT HÁTTERE · A javaslat okai és céljai Az ENSZ Európai Gazdasági Bizottsága (ENSZ-EGB) nemzetközi szinten harmonizált követelményeket dolgoz ki, melyek célja, hogy felszámolják az 1958. évi felülvizsgált megállapodásban részes szerződő felek közötti gépjármű-kereskedelem műszaki akadályait, valamint biztosítsák, hogy az ilyen járművek nagyfokú biztonságot nyújtsanak és óvják a környezetet. E javaslat célja, hogy az ENSZ-EGB előírásoknak a Bizottság által az Unió nevében való megszavazását célzó eljárás egyszerűsítésével és felgyorsításával csökkentse az ezen aktusok ENSZ-EGB keretében való elfogadásának időbeli késedelmét. Ez azért is fontos, mert az EU járműtípus-jóváhagyási rendszere egyre inkább az ENSZ-EGB előírásain alapul, amelyek az uniós jogszabályok helyébe lépnek (lásd az általános biztonságról szóló 661/2009/EK rendeletet[1]). A jogszabályok gyorsabb elfogadása emellett a gazdasági szereplők szabályozási igényeire való gyorsabb válaszadást is lehetővé teszi majd. Továbbá a 97/836/EK határozat elfogadása óta a Szerződésekben végrehajtott módosítások és különösen az Európai Unió működéséről szóló szerződés elfogadása jelentős mértékben megváltoztatták az ENSZ-EGB általi elfogadásra váró előírásokról való szavazáskor az Unió álláspontjának kialakítása, továbbá az Unió és a nemzetközi szervezetek közötti megállapodások megkötése érdekében követendő döntéshozatali eljárást, ami szükségessé teszi e határozatok hozzáigazítását az új eljárásokhoz. E javaslat célja ezért a 97/836/EK tanácsi határozat hozzáigazítása az Európai Unió működéséről szóló szerződésben (EUMSZ) meghatározott, a nemzetközi megállapodásokkal összefüggésben követendő döntéshozatali eljárásokhoz. · Háttér-információk Az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról szóló, 1997. november 27-i 97/836/EK tanácsi határozattal[2] az Unió csatlakozott az 1958. évi felülvizsgált megállapodáshoz. Az említett határozatot módosítani kell, hogy tükrözze az ENSZ-EGB általi elfogadásra váró előírásokról való szavazáskor az Unió álláspontjának kialakítása, továbbá az Unió és a nemzetközi szervezetek közötti megállapodások megkötése érdekében követendő döntéshozatali eljárásba az EUMSZ által bevezetett változásokat. · Meglévő rendelkezések a javaslat által érintett területen Az 1997. november 27-i 97/836/EK tanácsi határozattal az Unió csatlakozott az ENSZ Európai Gazdasági Bizottságának (ENSZ-EGB) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás). · Összhang az Unió egyéb szakpolitikáival és célkitűzéseivel A javaslat az EUMSZ 217. cikk szerint összhangban áll a közös kereskedelempolitika célkitűzéseivel. Az Unió részvétele az ENSZ-EGB munkájában segít fejleszteni és erősíteni a járművekkel kapcsolatos műszaki előírások nemzetközi harmonizációját, ami elősegíti a gépjárművek nemzetközi kereskedelmét. Az 1958. évi megállapodás kulcsszerepet játszik e célkitűzés elérésében, mivel a gyártók annak tudatában alkalmazhatnak egy sor közös típus-jóváhagyási szabványt, hogy termékeikről több kontinens számos országában elismerik, hogy azok megfelelnek a nemzeti jogszabályoknak. A szabályozás nemzetközi harmonizációja tehát az egyik leghatékonyabb eszköz, amellyel meg lehet előzni a kereskedelem akadályainak kialakulását. 2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLAT · Konzultáció az érdekeltekkel A javaslat kidolgozása során az Európai Bizottság a „Műszaki Bizottság – Gépjárművek” elnevezésű bizottság keretében konzultációt folytatott az érdekelt felekkel. · Hatásvizsgálat A javaslathoz nem készült hatásvizsgálat. 3. A JAVASLAT JOGI ELEMEI · A javaslat összefoglalása A javaslat módosítja a 97/836/EK tanácsi határozatot, hogy az tükrözze az ENSZ-EGB általi elfogadásra váró előírásokról való szavazáskor az Unió álláspontjának kialakítása, továbbá az Unió és a nemzetközi szervezetek közötti megállapodások megkötése érdekében követendő döntéshozatali eljárásba az EUMSZ által bevezetett változásokat. · Jogalap Tekintettel arra, hogy a Tanács jogi aktusa módosításának jogalapja az Európai Közösséget létrehozó szerződés 228. cikke (2) bekezdésének első mondatával, 228. cikke (3) bekezdésének második albekezdésével és 228. cikke (4) bekezdésével összefüggésben értelmezett 100a. és 133. cikke volt, a javaslat jogalapja az Európai Unió működéséről szóló szerződés 218. cikke (6) bekezdése a) pontjának v. alpontjával összefüggésben értelmezett 207. cikkének (3) bekezdése. · A szubszidiaritás elve Az ENSZ-EGB előírások tervezeteihez hasonló nemzetközi jogi eszközök megszavazása – annak érdekében, hogy azok a gépjárművek uniós típus-jóváhagyási rendszerének részévé váljanak – csak uniós szinten lehetséges. Ez nemcsak a belső piac széttagoltságát akadályozza meg, hanem az Unió területén belül egységes egészségvédelmi és biztonsági szabványokat is biztosít. Előnyöket kínál továbbá a méretgazdaságosság terén is: a termékek a teljes európai piac, sőt a nemzetközi piac számára gyárthatók, mivel nem kell azokat egyéni igényeknek megfelelően kialakítani az egyes tagállamok nemzeti típusjóváhagyásának megszerzéséhez. A javaslat ezért megfelel a szubszidiaritás elvének. · Az arányosság elve A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítéséhez szükségesnél nagyobb mértékben nem avatkozik be, ugyanakkor nagyfokú közbiztonságot és védelmet garantál. · A jogi aktus típusának megválasztása Javasolt aktus: tanácsi határozat. Az Európai Unió működéséről szóló szerződés 218. cikkének (6) bekezdése értelmében a tanácsi határozat alkalmazása helyénvaló. 4. KÖLTSÉGVETÉSI VONZATOK A javaslatnak nincsenek az uniós költségvetést érintő vonzatai. 5. OPCIONÁLIS ELEMEK · Európai Gazdasági Térség A javasolt aktus nem érinti az Európai Gazdasági Térséget, ezért arra nem kell kiterjeszteni. 2012/0099 (NLE) Javaslat A TANÁCS HATÁROZATA az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról szóló 97/836/EK tanácsi határozat módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (3) bekezdésére, valamint 218. cikke (6) bekezdése a) pontjának v. alpontjára, tekintettel az Európai Bizottság javaslatára, tekintettel az Európai Parlament hozzájárulására[3], mivel: (1) A 97/836/EK tanácsi határozattal[4] az Unió csatlakozott az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás). (2) A Szerződésekben végrehajtott módosítások és különösen az Európai Unió működéséről szóló szerződés elfogadása jelentős mértékben megváltoztatták az Unió és a nemzetközi szervezetek közötti megállapodások megkötése érdekében követendő döntéshozatali eljárást, ami szükségessé tette a 97/836/EK határozat hozzáigazítását az új eljárásokhoz. (3) Emellett az Unió nevében az Egyesült Nemzetek Szervezetében ENSZ-EGB-előírások elfogadásával vagy módosításával kapcsolatban képviselendő álláspont megállapítását célzó eljárást is hozzá kell igazítani a Szerződés szerinti új eljárásokhoz, ezért arra a Szerződés 218. cikkének (9) bekezdését kell alkalmazni. (4) Ugyanezen eljárást kell követni akkor is, amikor az Unió egy olyan ENSZ-EGB-előírások alkalmazásáról határoz, amelyhez a felülvizsgált megállapodáshoz való csatlakozása idején nem csatlakozott, vagy arról határoz, hogy egy általa korábban elfogadott ENSZ-EGB-előírást a továbbiakban nem alkalmaz. (5) Helyénvaló, hogy a felülvizsgált megállapodáshoz az Unió által javasolt módosítások, a javasolt módosítások elleni tiltakozásra vonatkozó döntés, csakúgy mint a nemzetközi megállapodásokhoz való csatlakozás esetében ugyanazt az eljárást kell követni. (6) A 97/836/EK határozatot ezért ennek megfelelően módosítani kell, ELFOGADTA EZT A HATÁROZATOT: 1. cikk A 97/836/EK határozat a következőképpen módosul: (1) A 3. cikk a következőképpen módosul: a) A (2) bekezdés helyébe a következő szöveg lép: „(2) Az 1958. évi felülvizsgált megállapodás 1. cikkének (6) bekezdése alapján az Unió az e határozat 4. cikkének (2) bekezdésében szabályozott eljárást követve úgy határozhat, hogy a továbbiakban nem alkalmaz egy általa korábban elfogadott ENSZ-EGB-előírást.” b) A (3) bekezdés helyébe a következő szöveg lép: „(3) Az 1958. évi felülvizsgált megállapodás 1. cikkének (7) bekezdése alapján az Unió az e határozat 4. cikkének (2) bekezdésében szabályozott eljárást követve úgy határozhat, hogy az 1958. évi felülvizsgált megállapodáshoz történő csatlakozása idején a csatlakozásból kizárt ENSZ-EGB-előírások közül egyet vagy többet alkalmaz, vagy mindet alkalmazza.” (2) A 4. cikk a következőképpen módosul: a) A (2) bekezdés helyébe a következő szöveg lép: „(2) Az Unió az ENSZ-EGB-előírástervezet vagy az előírás módosítástervezete elfogadása mellett szavaz, amennyiben a tervezet jóváhagyása a Szerződés 218. cikke (9) bekezdésében megállapított eljárás szerint történt.”; b) A (4) bekezdést el kell hagyni. (3) Az 5. cikk helyébe a következő szöveg lép: „5. cikk (1) Az Unió nevében a Szerződő Felekhez beterjesztett, az 1958. évi felülvizsgált megállapodáshoz javasolt módosítások elfogadása a Szerződés 218. cikke (6) bekezdésének a) pontjában megállapított eljárás szerint történik. (2) Az 1958. évi felülvizsgált megállapodáshoz más Szerződő Felek által javasolt módosításokkal szembeni tiltakozásra vonatkozó döntést a Szerződés 218. cikke (6) bekezdésének a) pontjában megállapított eljárás szerint kell meghozni. Amennyiben ez az eljárás az 1958. évi felülvizsgált megállapodás 13. cikkének (2) bekezdésében megállapított határidő lejárta előtt egy héttel nem fejeződik be, a Bizottság az Unió nevében tiltakozik az adott módosítással szemben, mielőtt az említett határidő lejárna.” (4) A III. melléklet a következőképpen módosul: a) Az 1. pont a következőképpen módosul: i. Az első bekezdés helyébe a következő szöveg lép: „Az Unió hozzájárulását a munkaprogram prioritásaihoz a Szerződés 207. cikkének (2) bekezdésével összefüggésben értelmezett 218. cikkének (3) és (4) bekezdésében meghatározott eljárás szerint állapítják meg.” ii. A harmadik bekezdés első mondata helyébe a következő szöveg lép: „Az előkészítő szakaszt követően a Bizottság a Szerződés 207. cikkének megfelelően az Unió szóvivőjeként képviseli az Uniót az 1958. évi felülvizsgált megállapodás 1. cikke értelmében létrehozott igazgatási bizottságban.” b) A 2. pont második bekezdésének második mondata helyébe a következő szöveg lép: „E célból a Bizottság benyújtja javaslatát, amint az ENSZ-EGB-előírástervezet minden lényeges alkotóeleme a rendelkezésére áll.” 2. cikk Ez a határozat az Európai Unió Hivatalos Lapjában való kihirdetését követő harmadik napon lép hatályba. 3. cikk Erről a határozatról a Bizottság értesíti az Egyesült Nemzetek főtitkárát. Kelt Brüsszelben, -án/-én. a Tanács részéről elnök [1] Az Európai Parlament és a Tanács 2009. július 13-i 661/2009/EK rendelete a gépjárművek, az ezekhez tervezett pótkocsik és rendszerek, alkatrészek valamint önálló műszaki egységek általános biztonságára vonatkozó típus-jóváhagyási előírásokról (HL L 200., 2009.7.31., 1. o.). [2] HL L 346., 1997.12.17., 78. o. [3] HL (…) (még nem tették közzé). [4] HL L 346., 1997.12.17., 78. o.